Марко Ганчев
Немилост

chitanka.info

И аз познах немилост

за грях или без грях.

Ни мускулест, ни жилест,

на удари търпях.

Не станах зъл от злото,

но в мен се напласти

тъга като в самото

познание почти.

Сега от опит зная:

не е животът благ.

Но сладостна омая

ме омагьосва пак.

Ръце към труд простирам

и думи към другар.

Какво ми е? Разбирам:

аз още не съм стар…

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.